Henrik Svane (RV), 2001-01-30:
Forslagsstillerne ønsker at forbedre informationen til brugere af uddannelsessystemet, fordi viden er vidensamfundets væsentligste konkurrenceparameter.
Konkurrencen på verdensmarkedet er benhård, og derfor skal Danmark have et uddannelsessystem, der ligger i top.
Åbenhed og tilgængelig information er en vigtig del af grundlaget for borgernes muligheder for at træffe kvalificerede beslutninger.
Som ministeren gjorde rede for, er det oplagt, at den enkelte uddannelsesinstitution skal gøre sig umage med at formulere værdier og sikre, at relevante informationer om kvaliteten af uddannelsen er tilgængelige, således at forældre, elever, lærere, politikere osv. har mulighed for at diskutere og træffe kvalificerede beslutninger, og denne information er mange skoler allerede på forkant med at levere.
Men Det Radikale Venstre tror ikke, det vil være konstruktivt at konkurrere på nogle få målbare kriterier, herunder især karaktergennemsnittet.
Det skyldes først og fremmest, at karakterer kun måler en del af det, som det danske uddannelsessystem gerne skulle bibringe børn og unge.
Karakterer måler den enkelte elevs faglighed, og det er selvfølgelig afgørende, at man opnår et solidt fagligt fundament.
Men uddannelse er mere end faglig kompetence, f.eks. også social og demokratisk kompetence.
De forskellige kompetencer udelukker ikke hinanden, men de er bestemt ikke det samme, og efter Det Radikale Venstres opfattelse er flere kompetencer meget afgørende for et vidensamfund og for at klare sig i den globale konkurrence. Det Radikale Venstre tror også, at fokuseren på karakterer desuden vil blive en konkurrenceparameter, som ikke vil være med til at øge uddannelsernes kvalitet eller lærernes engagement.
Undervisningsministeren kaldte det gabestokmetoden, og jeg tror ikke, den vil have en gavnlig effekt.
Fokus skal rettes mod noget mere positivt.
Lærere, forældre og elever skal være i en dialog
om kvalitetsudvikling
det er efter vores opfattelse den bedste måde at sikre et levende engagement og en interesse for kvaliteten af undervisningen på den enkelte institution hos både lærere, elever, studerende og forældre. For det andet ønsker Det Radikale Venstre, at hele Danmark er i top. Hvad opnår man, hvis nogle skoler tiltrækker de ressourcestærke forældre og børn og efterlader andre skoler og kommuner som bunden af fjerde division?
Og vil det ikke netop ske, hvis skoler skal til at konkurrere på karakterer?
Ideen er vel, at det skal være nemt at shoppe rundt, og det vil være de ressourcestærke, der er bedst til at shoppe.
Det Radikale Venstre ønsker ikke en sådan udvikling, hvor forskellene øges.
For det tredje opfatter vi det sådan, at forslaget lægger megen vægt på brugeren og ikke på borgeren, altså forældre, der engagerer sig i, hvad deres børns skole står for, hvilke styrker og svagheder den har, og om undervisningen lever op til de krav, de stiller.
Vi ønsker ikke et samfund, hvor man som borger eller rettere bruger blot opfatter det som sin ret at vælge og vrage uden at engagere sig, i dette tilfælde i f.eks. skolebestyrelser, kommunalbestyrelser, forældreråd osv., og en konkurrenceparameter, der går på karaktererne, vil ikke styrke den demokratiske medborgerrolle.
Endelig helt generelt om det danske uddannelsessystem
Mange ting kan forbedres, og kvaliteten skal til stadighed sikres og forbedres, for det er en del af vilkårene i vidensamfundet.
Men indimellem får debatten karakter af, at Danmark står ved afgrunden og mister arbejdspladser og velstand, fordi vi ikke er med helt fremme på den globale målestok, og at katastrofen ikke ligger fjernt ude i fremtiden.
Sådan er virkeligheden imidlertid ikke.
Vi har altid været gode til at omstille os til nye tider og er i dag et af verdens rigeste lande, og det tror jeg også vi vil være i fremtiden.
Det er ikke Det Radikale Venstres bekymring.